สหรัฐฯ-จีน แข่งกันหนักที่ศรีลังกา
ฯพณฯ อะศิม อิฟติคัร อะห์มัด เอกอัครราชทูตสาธารณรัฐอิสลามปากีสถานประจำประเทศไทย เชิญ ร.ต.อ. ดร.นิติภูมิธณัฐ มิ่งรุจิราลัย ไปดื่มกาแฟสนทนาที่สถานทูตเมื่อพฤหัสบดีที่ 17 ตุลาคม 2562 โดยมีพวกเราตามไปร่วมการสนทนาด้วย 2 คน,พอรุ่งขึ้น คือวันศุกร์ 18 ตุลาคม 2562 อาจารย์นิติภูมิธณัฐและพวกเราก็บินมาสาธารณรัฐสังคมนิยมประชาธิปไตยศรีลังกา,เสาร์ 16 พฤศจิกายน 2562 จะมีการเลือกตั้งประธานาธิบดีศรีลังกา คนอื่นจะมองอย่างไรไม่รู้ แต่ผมฟังอาจารย์นิติภูมิธณัฐวิเคราะห์ว่า การเลือกตั้งครั้งนี้เป็นการต่อสู้กันหนักระหว่าง จีน รัสเซีย ปากีสถาน ฝ่ายแดง และสหรัฐฯกับอินเดีย ฝ่ายน้ำเงิน,ศรีลังกาแบ่งการปกครองเป็น 9 จังหวัด ที่น่าสนใจคือจังหวัดภาคใต้หรือ Southern Province ที่แบ่งการปกครองเป็น 3 เขต คือ กอลล์ มาเตอเรอะ และฮัมบันโตเตอะ และที่เขตฮัมบันโตเตอะนี่เอง คือสถานที่ที่พี่น้องครอบครัวราชปักษา 4 คน คือ มหินทะ โกตาเบอยา แบซิส และจามาล เกิดและเติบโต ,พี่ชายคนโตคือนายมหินทะ ราชปักษา ได้รับเลือกเป็นประธานาธิบดีเมื่อ พ.ศ.2548 แกเป็นผู้นำที่ควบตำแหน่งรัฐมนตรีกลาโหม พอเป็นผู้นำและรัฐมนตรีกลาโหมปุ๊บ นายมหินทะก็ปราบกองทัพพยัคฆ์ปลดปล่อยดินแดนทมิฬอีแลมปั๊บ และสามารถฆ่านายเวลุพิไลย ประภาการัน ประธานาธิบดีและนายกรัฐมนตรีของประเทศทมิฬอีแลมได้สำเร็จเมื่อ พ.ศ.2552,การปฏิบัติการทางทหารอย่างเด็ดขาดทำให้สหรัฐฯและตะวันตกวิจารณ์ว่ารัฐบาลของนายมหินทะละเมิดสิทธิมนุษยชน เพราะมีพลเรือนเสียชีวิตในการปฏิบัติการครั้งนี้มากถึง 4 หมื่นคน แต่มหาอำนาจอย่างจีนและรัสเซียหนุนนายมหินทะ,นายมหินทะชนะการเลือกตั้งสมัยที่ 2 ทำให้ได้บริหารศรีลังการะหว่าง พ.ศ.2553 จนถึง พ.ศ.2558 ห้วงนี้นายมหินทะควบตำแหน่งรัฐมนตรีคลัง รัฐมนตรีการท่าเรือและการบิน และรัฐมนตรีทางหลวง แกมุ่งมั่นพัฒนาโครงสร้างพื้นฐานของประเทศโดยมีรัฐบาลและเอกชนจีนให้ความช่วยเหลืออย่างสุดลิ่มทิ่มประตู,10 ปี 2 สมัย ที่นายมหินทะเป็นประธานาธิบดีศรีลังกา โครงการพัฒนาทางหลวงแผ่นดิน โรงไฟฟ้า ท่าเรือ เกิดขึ้นเป็นจำนวนมาก ที่เด่นที่สุดก็คือ ท่าเรือนานาชาติปลอดภาษีที่เขตฮัมบันโตเตอะซึ่งเป็นสถานที่ที่พี่น้องตระกูลราชปักษาเกิดและเติบโตมา,มีข่าวที่ไม่เป็นทางการบอกว่า ความสัมพันธ์ระหว่างน้องชายของมหินทะ คนที่มีชื่อว่านายโกตาเบอยากับประธานาธิบดีวลาดิมีร์ ปูติน เป็นไปอย่างแนบแน่น โดยเฉพาะอย่างยิ่งทางด้านการข่าวกรองและการปราบปรามการก่อการร้ายที่เป็นภัยต่อรัสเซีย,รัฐมนตรีสาธารณสุขของนายมหินทะคนที่ชื่อ ไมตรีพาเลอะ สิริเสนา กล้าลงสมัครประธานาธิบดีแข่งกับนายตัวเองและได้คะแนนมากถึง 6.2 ล้านคะแนน ในขณะที่ประธานาธิบดีมหินทะได้คะแนนเพียง 5.7 ล้าน นายไมตรีพาเลอะจึงเป็นประธานาธิบดีระหว่าง พ.ศ.2558 และจะหมดวาระปลาย พ.ศ.2562,การเลือกตั้งประธานาธิบดีที่จะเกิดขึ้นในวันที่ 16 พฤศจิกายน 2562 พี่น้องตระกูลราชปักษา 4 คนทำงานกันอย่างหนัก โดยให้น้องชายคนรองของตระกูลคือนายโกตาเบอยาลงสมัครในนามพรรคการเมืองใหม่คือพรรคศรีลังกา โปดู จานา เปรามูนา โดยมีน้องชายอีก 2 คนคือแบซิสและจามาลทำหน้าที่ดูแลการรณรงค์หาเสียง,ผู้สมัครอีกฝ่ายคือนายซาจิธ เปรมาดาเซอะ จากพรรคนิวเด็มโมเครติคฟรอนท์ ซึ่งได้รับการหนุนจากนายรานิล วิกรมสิงเห อดีตนายกรัฐมนตรีหลายสมัยที่มีความใกล้ชิดกับสหรัฐฯและอินเดีย,เสาร์ 19 ตุลาคม 2562 ผมตามอาจารย์นิติภูมิธณัฐไปดูการหาเสียงในเขตกาลูตาเรอะของจังหวัดตะวันตก ซึ่งเป็นเขตของ ส.ส.ของฝ่ายพี่น้องสกุลราชปักษา 2 คน คือ ส.ส.โรหิเตอะ อับเบกุล-เนอวาร์เดอเนอะ และ ส.ส.ปียาล นิชานเตอะ พบว่าผู้คนให้การสนับสนุนฝ่ายนี้มาก,การเลือกตั้งประธานาธิบดีศรีลังกาจะเป็นตัวชี้อิทธิพลของสหรัฐฯ รัสเซีย จีน อินเดีย และปากีสถาน ในภูมิภาคเอเชียใต้และในโลก ขณะนี้ที่ศรีลังกาจึงเต็มไปด้วยสายลับสายเลอะที่ตระเวนสนับสนุนผู้สมัครที่สนิทกับประเทศของฝ่ายตัวเอง.,นิติการุณย์ มิ่งรุจิราลัย,songlok1997@gmail.com, 
เสาร์ 16 พฤศจิกายน 2562 จะมีการเลือกตั้งประธานาธิบดีศรีลังกา คนอื่นจะมองอย่างไรไม่รู้ แต่ผมฟังอาจารย์นิติภูมิธณัฐวิเคราะห์ว่า การเลือกตั้งครั้งนี้เป็นการต่อสู้กันหนักระหว่าง จีน รัสเซีย
ศรีลังกา,เลือกตั้ง,เลือกตั้งศรีลังกา,เลือกตั้งประธานาธิบดี,หาเสียง,เปิดฟ้าส่องโลก,นิติการุณย์ มิ่งรุจิราลัย